
Leto, ki se pravkar izteka je v Posavju zaznamovalo vino. Še v januarju so vinogradniki potrgali zadnje grozde iz vinogradov in iz njih iztisnili slastno kapljico, po jesenski trgatvi na brestaniškem gradu odprli galerijo vin vinorodne dežele Posavje, da bi za konec leta po več letih priprav uradno odprli še Bizeljsko sremiško vinsko turistično cesto. 


Sicer pa se Posavci letos ne morejo ravno pohvaliti z večjimi pridobitvami v turizmu. Edina omembe vredna je kot običajno v Čateških Toplicah, kjer so konec maja odprli 450 metrov dolgo počasno reko. V Dolenjskih Benetkah so po desetih letih resda pripravili kiparski simpozij Forma viva, na novo postavili Tercialski most, sam otok pa povsem prekopali, da bi ga za krajevni jubilej dokončno uredili. Sicer pa je Kostanjevica le dočakala izid turističnega prospekta, tega pa je končno dobila tudi krška občina.


V sevniški občini so izdali turistično karto, pripravili vrsto grajskih prireditev, te so poleti zaznamovale tudi brežiški grad, kjer so gostili že drugi festival stare glasbe. 


In tako kot se je leto 98 v Posavju začelo se bo kot kaže tudi zaključilo. V snegu in mrazu so opravili že več ledenih trgatev in s poslednjo Silvestersko se bodo Posavci tudi  poslovili od iztekajočega se z vinom obarvanega leta.�
�

